b'\n_START_ARTICLE_\nThe Marquee Club\n_START_PARAGRAPH_\nThe Marquee oli vuonna 1958 perustettu englantilainen rock-klubi, joka sijaitsi Lontoossa alun perin osoitteessa 165 Oxford Street. Klubi aloitti jazz- ja skifflemusiikista, mutta 1960\xe2\x80\x931990-lukujen aikana siell\xc3\xa4 esiintyi lukuisia legendaarisia ja tunnettuja rockyhtyeit\xc3\xa4. P\xc3\xa4\xc3\xa4sy soittamaan The Marqueella oli yksi yhtyeiden suurimpia unelmia. Jos yhtye p\xc3\xa4\xc3\xa4si soittamaan The Marqueelle, se kertoi my\xc3\xb6s yhtyeen tasosta.\n_START_SECTION_\n1960-luku ja rock\n_START_PARAGRAPH_\n1960-luvulla klubi suuntautui enemm\xc3\xa4n rockiin. Esimerkiksi The Rolling Stones teki ensiesiintymisens\xc3\xa4 juuri The Marqueella 12. hein\xc3\xa4kuuta 1962. Vuonna 1964 klubi muutti sen paremmin tunnettuun osoitteeseen 90 Wardour Street. T\xc3\xa4ss\xc3\xa4 osoitteessa sijaitsevassa huoneistossa ja sen pienell\xc3\xa4 lavalla soittivat kaikki eri aikakausien huippuyhtyeet yli 25 vuoden ajan. 1960-luvulla Marqueella esiintyi The Moody Blues, The Move, The Who, Yes, David Bowie, Jethro Tull, The Jimi Hendrix Experience ja Pink Floyd, jolla oli tapana soitella sunnuntai-iltap\xc3\xa4ivisin.\n_START_SECTION_\n1970-luku ja punk\n_START_PARAGRAPH_\n1970-luvun punkin tulemisen ja uuden aallon my\xc3\xb6t\xc3\xa4 klubilla esiintyi sellaiset merkitt\xc3\xa4v\xc3\xa4t punkyhtyeet kuin The Sex Pistols, Eddie and the Hot Rods, The Stranglers, Generation X, London, The Police, Buzzcocks ja The Jam.\n_START_SECTION_\n1980-luku ja New Wave Of British Heavy Metal sek\xc3\xa4 progressiivinen rock\n_START_PARAGRAPH_\n1980-luvulla klubilla vaikutti progressiivisen rockin uusi tuleminen ja NWOBHM, jota edusti erityisesti Iron Maiden. Ensimm\xc3\xa4inen The Marqueella ja sen kuuluisalla pienell\xc3\xa4 lavalla soittanut suomalaisyhtye oli Hanoi Rocks, joka esiintyi siell\xc3\xa4 ensimm\xc3\xa4isen kerran syksyll\xc3\xa4 1981, toistamiseen vuonna 1982 ja kolmannen kerran jouluna 1983. Viimeksi mainitusta joulunajan konsertista tallennettiin live-levy All Those Wasted Years ja samanniminen live-videotaltiointi. Hanoi Rocks oli ainut yhtye, joka toi Marqueelle glam rock -aikakauden. Yhtye soitti klubilla my\xc3\xb6s useita muita kertoja.\n_START_SECTION_\nKlubin vaikeudet\n_START_PARAGRAPH_\nVuonna 1988 The Marquee Club muutti Wardour Streetilta suurempiin tiloihin osoitteeseen 105 Charing Cross Roadille. Muutto oli kuitenkin ep\xc3\xa4onnistunut ja klubi suljettiin 1996._NEWLINE_Vuonna 2001 The Marquee Club perustettiin uudelleen Islingtoniin, mutta suljettiin talousvaikeuksien takia jo 2003, alle vuosi avajaisten j\xc3\xa4lkeen._NEWLINE_The Marquee Club -nimell\xc3\xa4 avattiin 2004 uusi klubi osoitteeseen 1 Leicester Square, joka sijaitsee Lontoon turistialueen keskustassa. Klubi kuitenkin suljettiin alle puolentoista vuoden toiminnan j\xc3\xa4lkeen.'